text: Hund med hensyn
  21 januar 2015 kl. 19.02
  Alt for mange hundeejere kender ikke deres hunde godt nok, og tager heller ikke hensyn til deres omgivelser.
  Det mener blandt andet Dyrefondet.
  Derfor er foreningen med i kampagnen "Hund med hensyn", som skal lære hundeejere at vise mere hensyn, når de har deres hund med sig ud i verden.
  Løse hunde er et stort problem for mange mennesker. Mange hundeejere finder det helt i orden at lade hunden løbe løs steder, hvor det ikke er tilladt.
  "Bare rolig, den gør ikke noget?, råber den løse hunds ejer som regel.
  - Men det passer jo ikke. Hunden har allerede forskrækket eller skræmt mennesker eller andre hunde. Og derfor er det ikke i orden at lade sin hund løbe løs de steder, hvor den skal være i snor. 
  Som hundeejere skal vi respektere, at der er mange, som bestemt ikke har lyst til pludselig at skulle forholde sig til en hund, siger direktør Vibeke Haslund fra Dyrefondet.
  Derfor støtter Dyrefondet kampagnen "Hund med hensyn", som Den Danske Dyrlægeforenings Sektion vedr. Hund, Kat og Smådyr og Dansk Selskab for Klinisk Veterinær Etologi står bag.
  Formålet er at lære danske hundeejere, at følge ti gode råd, som vil gøre dem til hensynsfulde hundeejere.
  Se de 10 gode råd til hundeejere her på Dyrefondets hjemmeside.
  Hund med hensyn
  